Ծուխն	արդեն	շրջապատել	էր	ամբողջ	տունը: Քանի	մի	րոպե	ևս, ամեն	մի	օգնություն	կլիներ	ապարդյուն: Եթե	անգամ հուրը	չներխուժեր	շինության	մեջ, այնտեղ	գտնվող	թշվառները	պիտի	խեղդվեին	ծխից: Սոսկալի	է	նավթային	հրդեհը, բնավ, ոչ	նման	սովորական	հրդեհներին: Հանքերում	ու	գործարաններում	կրակը	տարածվում	է	հողմի	արագությամբ, իր ճամփին	լափելով	ամեն	ինչ, վասնզի	այդտեղ	չկա	իր, որ	չայրվի` ամենուրեք	տարածված	և	ամենուրեք	թափանցող	նավթի ու	գազի	շնորհիվ: Երբեմն	մարդիկ	հազիվ	լսում	են	ահարկու	ազդը	սուլոցների, երբ	արդեն	նրանց	կյանքը	վտանգի	մեջ	է: Դեռ	լավ	է, երբ	կրակն	սկսում	է	բուրգից	կամ	որևէ	շինությունից, իսկ	եթե	սկսվել	է	նավթամբարից, կորուստն անխուսափելի	է: Ամբարների	ազատ	տարածության	մեջ	կուտակված	գազը, ընդհարվելով	մի	չնչին	կայծի, պայթում	է հարյուրավոր	թնդանոթների	զորությամբ	և	բոցերի	հեղեղը	վայրկենաբար	տարածում	է	ամենուրեք, որպես	արգելաններից ազատված	ծով: